b'\n_START_ARTICLE_\nOliviu Beldeanu\n_START_PARAGRAPH_\nOliviu Beldeanu (16 februarie 1924, Dej \xe2\x80\x93 18 februarie 1960, Jilava) a fost un activist anticomunist rom\xc3\xa2n, ini\xc8\x9biatorul \xc8\x99i conduc\xc4\x83torul ac\xc8\x9biunii de ocupare a lega\xc8\x9biei Republicii Populare Rom\xc3\xa2ne din Elve\xc8\x9bia, ac\xc8\x9biune cunoscut\xc4\x83 ca Incidentul de la Berna.\n_START_SECTION_\nTinere\xc8\x9bea\n_START_PARAGRAPH_\nOliviu Beldeanu s-a n\xc4\x83scut \xc3\xaen ora\xc8\x99ul Dej, \xc3\xaen familia lui Oliver \xc8\x99i Maria Beldeanu, proprietari de cinematograf \xc8\x99i restaurant. La 15 ani, Beldeanu a devenit membru al organiza\xc8\x9bie de tineret Frunz\xc4\x83 Verde, organiza\xc8\x9bie asociat\xc4\x83 de comuni\xc8\x99ti cu mi\xc8\x99carea fascist\xc4\x83 Garda de Fier. A urmat cursurile Facult\xc4\x83\xc8\x9bii de Arte Frumoase din Bucure\xc8\x99ti \xc8\x99i a devenit sculptor. Despre el, autorit\xc4\x83\xc8\x9bile comuniste aveau s\xc4\x83 noteze \xc3\xaentr-un raport c\xc4\x83 \xe2\x80\x9eera conduc\xc4\x83tor al organiza\xc8\x9biei de tineret PN\xc8\x9a\xe2\x80\x9d. Dup\xc4\x83 venirea la putere a comuni\xc8\x99tilor, ambii p\xc4\x83rin\xc8\x9bi au fost \xc3\xaenchi\xc8\x99i pentru propagand\xc4\x83 \xc3\xaen favoarea Partidului Na\xc8\x9bional \xc8\x9a\xc4\x83r\xc4\x83nesc._NEWLINE_\xc3\x8en 1949, Beldeanu a reu\xc8\x99it s\xc4\x83 p\xc4\x83r\xc4\x83seasc\xc4\x83 Rom\xc3\xa2nia, travers\xc3\xa2nd grani\xc8\x9ba \xc3\xaen Republica Socialist\xc4\x83 Federativ\xc4\x83 Iugoslavia. Despre el s-a afirmat c\xc4\x83, at\xc3\xa2ta vreme c\xc3\xa2t a stat \xc3\xaen str\xc4\x83in\xc4\x83tate, a colaborat cu mai multe servicii de informa\xc8\x9bii, cu Securitatea iugoslav\xc4\x83 dar \xc8\x99i cu serviciile de informa\xc8\x9bii americane \xc8\x99i britanice. _NEWLINE_\xc3\x8en Iugoslavia i-a cunoscut pe Ioan Chiril\xc4\x83 \xc8\x99i Dumitru Ochiu, viitorii membri ai \xe2\x80\x9egrupului Beldeanu\xe2\x80\x9d. A trecut \xc3\xaen Italia, unde a muncit \xc3\xaen portul Triest ca hamal \xc8\x99i pentru Agen\xc8\x9bia de pres\xc4\x83 Foreign News Service \xc3\xaen func\xc8\x9bia de corespondent. A p\xc4\x83r\xc4\x83sit Triest \xc3\xaen 1953 \xc3\xaempreun\xc4\x83 cu Ioan Chiril\xc4\x83 \xc8\x99i s-a stabilit pentru un timp la M\xc3\xbcnchen, dup\xc4\x83 care s-a mutat la Konstanz. Aici, \xc3\xaempreun\xc4\x83 cu prietenii s\xc4\x83i Teodor Ciochin\xc4\x83 \xc8\x99i Ioan Chiril\xc4\x83, s-a angajat la unitatea militar\xc4\x83 auxiliar\xc4\x83 de pe l\xc3\xa2ng\xc4\x83 trupele franceze de ocupa\xc8\x9bie din Germania de Vest.\n_START_SECTION_\nIncidentul de la Berna\n_START_PARAGRAPH_\n\xc3\x8empreun\xc4\x83 cu patru prieteni, Ion Chiril\xc4\x83, Stan Codrescu, Dumitru Ochiu \xc8\x99i Tudor Ciochin\xc4\x83, Beldeanu a organizat \xc3\xaen 1955 atacarea \xc8\x99i ocuparea lega\xc8\x9biei Republicii Populare Rom\xc3\xa2ne (14 \xe2\x80\x93 16 februarie) din Berna. \xc3\x8en timpul ac\xc8\x9biunii a fost grav r\xc4\x83nit \xc8\x99oferul ambasadei, care avea s\xc4\x83 moar\xc4\x83 mai t\xc3\xa2rziu la spital. Cei cinci au cerut eliberarea unor de\xc8\x9binu\xc8\x9bi politici (generalul Aurel Aldea, episcopul unit Ioan Suciu, fostul redactor al ziarului \xc8\x9b\xc4\x83r\xc4\x83nist, Anton I. Mure\xc8\x99anu, liderii \xc8\x9b\xc4\x83r\xc4\x83ni\xc8\x99ti Ilie Laz\xc4\x83r \xc8\x99i Dinu Br\xc4\x83tianu). Dup\xc4\x83 40 de ore, \xe2\x80\x9egrupul Beldeanu\xe2\x80\x9d s-a predat, oferind poli\xc8\x9biei elve\xc8\x9biene o serie de documente ale lega\xc8\x9biei, care se pare c\xc4\x83 puneau autorit\xc4\x83\xc8\x9bile comuniste din Rom\xc3\xa2nia \xc3\xaentr-o situa\xc8\x9bie delicat\xc4\x83. _NEWLINE_Oliviu Beldeanu a fost arestat, judecat \xc8\x99i condamnat de autorit\xc4\x83\xc8\x9bile elve\xc8\x9biene la 4 ani de \xc3\xaenchisoare. Avea s\xc4\x83 fie eliberat \xc3\xaenainte de termen, pe 15 octombrie 1957. _NEWLINE_Autorit\xc4\x83\xc8\x9bile comuniste au declan\xc8\x99at urm\xc4\x83rirea capului \xe2\x80\x9egrupului Beldeanu\xe2\x80\x9d. \xc3\x8entr-un raport special din 28 septembrie 1958 privind organizarea \xc8\x99i executarea r\xc4\x83pirii lui Beldeanu se spunea: \xe2\x80\x9eOrganele Direc\xc8\x9biei I din MAI au fost sesizate, din mai multe \xc8\x9b\xc4\x83ri \xc8\x99i pe mai multe linii, c\xc4\x83 teroristul Beldanu Oliviu preg\xc4\x83te\xc8\x99te noi ac\xc8\x9biuni teroriste \xc3\xaempotriva unor lega\xc8\x9bii ale Republicii Populare Rom\xc3\xa2nia \xc8\x99i diploma\xc8\x9bi rom\xc3\xa2ni afla\xc8\x9bi \xc3\xaen \xc8\x9b\xc4\x83rile capitaliste\xe2\x80\x9d. \xc3\x8en viziunea autorit\xc4\x83\xc8\x9bilor rom\xc3\xa2ne, str\xc4\x83daniile lui Beldeanu pentru g\xc4\x83sirea vinova\xc8\x9bilor pentru r\xc4\x83pirea de c\xc4\x83tre agen\xc8\x9bii Securit\xc4\x83\xc8\x9bii a doi anticomuni\xc8\x99ti (Aurel Decei \xc8\x99i Traian Puiu) erau \xe2\x80\x9eac\xc8\x9biuni teroriste\xe2\x80\x9d.\n_START_SECTION_\nArestarea \xc8\x99i condamnarea\n_START_PARAGRAPH_\nBeldeanu a fost atras \xc3\xaen Berlinul de Vest de agentul Securit\xc4\x83\xc8\x9bii Gheorghe Kehayoglu, grec originar din Rom\xc3\xa2nia, acela\xc8\x99i care ajutase la r\xc4\x83pirea istoricului Aurel Decei. Securitatea \xc3\xaencercase s\xc4\x83-l conving\xc4\x83 pe Beldeanu s\xc4\x83-i aduc\xc4\x83 \xc3\xaen Berlin \xc8\x99i pe colaboratorii s\xc4\x83i Chiril\xc4\x83 \xc8\x99i Ochiu, el prefer\xc3\xa2nd \xc3\xaen final s\xc4\x83 vin\xc4\x83 singur.  _NEWLINE_Sub pretextul unui tur al propriet\xc4\x83\xc8\x9bilor \xe2\x80\x9ebogatului\xe2\x80\x9d Gheorghe Kehayoglu, agentul securit\xc4\x83\xc8\x9bii \xc8\x99i Beldeanu au traversat linia de demarca\xc8\x9bie \xc3\xaen Berlinul de Est, zona fiind \xe2\x80\x9eabandonat\xc4\x83\xe2\x80\x9d de gr\xc4\x83nicerii est-germani. Odat\xc4\x83 ajuns \xc3\xaen Berlinul R\xc4\x83s\xc4\x83ritean, Beldeanu a fost arestat de ofi\xc8\x9berii Securit\xc4\x83\xc8\x9bii rom\xc3\xa2ne \xc8\x99i cei ai STASI. \xc3\x8enainte de a fi imobilizat, \xc3\xaen \xc3\xaencercarea de a se ap\xc4\x83ra, Beldeanu a reu\xc8\x99it s\xc4\x83 fac\xc4\x83 uz de cele dou\xc4\x83 arme de foc pe care le avea, r\xc4\x83nind un ofi\xc8\x9ber est-german \xc8\x99i fiind, la r\xc3\xa2ndul lui, u\xc8\x99or r\xc4\x83nit \xc3\xaen abdomen \xc8\x99i la un picior. Pe 2 septembrie 1958, Oliviu Beldeanu a fost adus la Bucure\xc8\x99ti. A fost anchetat timp de un an, iar \xc3\xaen noiembrie 1959 un tribunal militar l-a condamnat la moarte. Pe 18 februarie, Oliviu Beldeanu ar fi trebuit s\xc4\x83 fie executat prin \xc3\xaempu\xc8\x99care la Penitenciarul Jilava, dar istoricul Neagu Djuvara nu exclude ipoteza ca acesta s\xc4\x83 fie omor\xc3\xa2t \xc3\xaen b\xc4\x83t\xc4\x83i \xc3\xaenainte de data respectiv\xc4\x83.'